...    রক্তচোখের আগুন মেঘে ঝলসে যাওয়া    আমার বছরগুলো    আজকে যখন হাতের মুঠোয়    কণ্ঠনালীর খুনপিয়াসী ছুরি,    কাজ কী তবে আগলে রেখে বুকের কাছে    কেউটে সাপের ঝাঁপি !    আমার হাতেই নিলাম আমার    নির্ভরতার চাবি;    তুমি আমার আকাশ থেকে    সরাও তোমার ছায়া,    তুমি বাঙলা ছাড়ো।        অনেক মাপের অনেক জুতোর দামে    তোমার হাতে দিয়েছি ফুল    হৃদয়-সুরভিত    সে-ফুল খুঁজে পায়নি তোমার    চিত্তরসের ছোঁয়া,    পেয়েছে শুধু কঠিন জুতোর তলা।    আজকে যখন তাদের স্মৃতি    অসম্মানের বিষে    তিক্ত প্রাণে শ্বাপদ নখের জ্বালা,    কাজ কী চোখের প্রসন্নতায়    লুকিয়ে রেখে প্রেতের অট্টহাসি !    আমার কাঁধেই নিলাম তুলে    আমার যত বোঝা;    তুমি আমার বাতাস থেকে    মোছো তোমার ধূলো,    তুমি বাঙলা ছাড়ো।        একাত্মতার স্বপ্ন বিনিময়ে    মেঘ চেয়েছি ভিজিয়ে নিতে    যখন পোড়া মাটি    বারেবারেই তোমার খরা    আমার ক্ষেতে বসিয়ে গেছে ঘাঁটি।    আমার প্রীতি তোমার প্রতারণা    যোগ-বিয়োগে মিলিয়ে নিলে    তোমার লাভের জটিল অংকগুলো,    আমার কেবল হাড় জুড়ালো    হতাশ্বাসের ধূলো।    আজকে যখন খুঁড়তে  গিয়ে    নিজের কবরখানা    আপন খুলির কোদাল দেখি    সর্বনাশা বজ্র দিয়ে গড়া,    কাজ কী দ্বিধার বিষণ্নতায়    বন্দী রেখে ঘৃণার অগ্নিগিরি !    আমার বুকেই ফিরিয়ে নেবো    ক্ষিপ্ত বাজের থাবা;    তুমি আমার জলস্থলের    মাদুর থেকে নামো,    তুমি বাঙলা ছাড়ো।    ...